Η **Ελένη Τσακοπούλου-Κουναλάκη** (αγγλ. *Eleni Tsakopoulos Kounalakis*, 3 Μαρτίου 1966), είναι Αμερικανίδα πολιτικός, επιχειρηματίας, πρώην διπλωμάτης, η οποία υπηρετεί ως 50η Αντικυβερνήτης της Πολιτείας της Καλιφόρνιας από το 2019, και είναι η πρώτη γυναίκα στο αξίωμα αυτό. Είναι μέλος του Δημοκρατικού Κόμματος των ΗΠΑ. Η Ελένη Κουναλάκη έχει ελληνικές ρίζες. 

Από το 2010 έως το 2013, η Ελένη Κουναλάκη, υπηρέτησε ως Πρέσβειρα των Ηνωμένων Πολιτειών στην Ουγγαρία. 

Στις εκλογές της Καλιφόρνιας του 2018, εξελέγη Αντικυβερνήτης της Πολιτείας. Είναι σύζυγος του Ελληνοαμερικανού δημοσιογράφου, πανεπιστημιακού και συγγραφέα Μάρκου Κουναλάκη.

Βιογραφία
---------

Γεννήθηκε το 1966, στο Σακραμέντο της Καλιφόρνιας, από Έλληνες μετανάστες με καταγωγή από την Αρκαδία. Ο πατέρας της Άγγελος Τσακόπουλος είναι ένας επιχειρηματίας και ιδιοκτήτης μιας από τις μεγαλύτερες επιχειρήσεις ακινήτων και ανάπτυξης στην Καλιφόρνια της AKT Development. 

### Καριέρα

#### Σπουδές

Σπούδασε Οικονομικά και Διοίκηση Επιχειρήσεων στο Κολλέγιο Ντάρτμουθ και έκανε μεταπτυχιακές σπουδές στην Διοίκηση Επιχειρήσεων (MBA), στο Πανεπιστήμιο της Καλιφόρνιας στο Μπέρκλεϋ. Με τον σύζυγό της Μάρκο, ίδρυσαν δύο πανεπιστημιακές έδρες στο Πανεπιστήμιο Τζωρτζτάουν στις Ελληνικές Σπουδές και τον Πολιτισμό. Επιπλέον, ίδρυσαν σειρά διαλέξεων για τη Δημοκρατία και τις Διεθνείς Σχέσεις στο Διεθνές Κέντρο Γούντοου Γουίλσον. 

#### Ιδιωτική Καριέρα

Η Ελένη Κουναλάκη, πριν αναλάβει Πρέσβης, ήταν Πρόεδρος της εταιρείας AKT Development. 

Επίσης, υπηρέτησε για σχεδόν δέκα χρόνια, ως Διαχειριστής του Παγκόσμιου Συμβουλίου Θρησκειών για την Ειρήνη, και με αυτή την ευκαιρία, της απονεμείθηκε από την Αρχιεπισκοπή Αμερικής, το μετάλλιο της υψηλότερης τιμής του Αγίου Παύλου. Μεταξύ άλλων, ο τότε δήμαρχος του Σαν Φρανσίσκο και νυν Κυβερνήτης της Καλιφόρνιας, Γκάβιν Νιούσομ, τη διόρισε Διευθύντρια του Κέντρου Μνημείων και Παραστατικών Τεχνών του Σαν Φρανσίσκο. Επιπλέον, επί δημαρχίας Εντ Λί, διατέλεσε μέλος του διοικητικού συμβουλίου Λιμενών.

Πολιτική
--------

Η Ελένη Κουναλάκη, είναι μέλος και στέλεχος του Δημοκρατικού Κόμματος. Έχει διατελέσει τέσσερεις φορές εκπρόσωπος της Γενικής Συνέλευσης του Δημοκρατικού Κόμματος (DNC) και Επικεφαλής της Κεντρικής Δημοκρατικής Επιτροπής της Καλιφόρνιας. 

Έχει διατελέσει μέλος των Πολιτειακών Επιτροπών στην Καλιφόρνια, ενώ και μέλος του Εθνικού Φόρουμ Ταμείου Διατήρησης των ΗΠΑ για τα Παιδιά και τη Φύση. Επιπλέον, είναι ανώτερη σύμβουλος του ομίλου Albright Stonebridge. 

##### Πρέσβειρα των ΗΠΑ για την Ουγγαρία

Η Ελένη Κουναλάκη με την Χίλαρι Κλίντον και τον Βίκτορ Ορμπάν το 2011. 
Στις 11 Ιανουαρίου 2011, διορίστηκε από τον Πρόεδρο Μπαράκ Ομπάμα και την τότε Υπουργό Εξωτερικών Χίλαρι Κλίντον, Πρέσβειρα των Ηνωμένων Πολιτειών για την Ουγγαρία, θέση την οποία διατήρησε έως τις 20 Ιουλίου 2013. 

##### Αντικυβερνήτης της Καλιφόρνιας

Στις 24 Απριλίου 2017, η Ελένη Κουναλάκη, ανακοίνωσε την υποψηφιότητά της με το Δημοκρατικό Κόμμα, για την θέση της Αναπληρώτριας Κυβερνήτη και Προέδρου της Γερουσίας της Πολιτείας της Καλιφόρνιας. Στις εκλογές της Καλιφόρνιας της 6ης Νοεμβρίου 2018, εξελέγη Αντικυβερνήτης της Καλιφόρνιας -πρώτη γυναίκα που εκλέγεται σε αυτή τη θέση -, μαζί με τον Κυβερνήτη Γκάβιν Νιούσομ. Ανέλαβε τα καθήκοντά της στις 7 Ιανουαρίου 2019.

Προσωπική Ζωή
-------------

Η Ελένη Κουναλάκη, παντρεύτηκε το 2000, τον Ελληνοαμερικανό δημοσιογράφο, πανεπιστημιακό και συγγραφέα Μάρκο Κουναλάκη. Έχουν δύο έφηβους γιούς. Η ίδια, είναι μέλος της Ελληνικής Ορθόδοξης Εκκλησίας. 

Η Ελένη Κουναλάκη στην ομιλία του Δημοκρατικού Κόμματος στην Καλιφόρνια. 
Από το 2011, είναι επίτιμη διδάκτωρ Νομικής στο American College of Greece.

Παραπομπές
----------

1. ↑  «Eleni Kounalakis» (στα αγγλικά). *Wikipedia*. 2020-12-22. .
2. ↑  «Eleni Kounalakis for California Lt. Governor». *Eleni Kounalakis for California Lt. Governor* (στα Αγγλικά). Ανακτήθηκε στις 24 Δεκεμβρίου 2020.
3. ↑  «About Eleni Kounalakis | Lieutenant Governor». *ltg.ca.gov*. Ανακτήθηκε στις 24 Δεκεμβρίου 2020.
4. ↑  «Ελένη Τσακοπούλου Κουναλάκη: Η αντικυβερνήτης της Καλιφόρνια που κατάγεται από τις «Ρίζες Αρκαδίας» κλειδί για την επιλογή της Κάμαλα Χάρις». *Γαργαλιάνοι Online - Οι ειδήσεις και τα νέα της Μεσσηνίας στην ώρα τους!*. 9 Νοεμβρίου 2020. Ανακτήθηκε στις 24 Δεκεμβρίου 2020.
5. ↑  «About Eleni Kounalakis | Lieutenant Governor». *ltg.ca.gov*. Ανακτήθηκε στις 24 Δεκεμβρίου 2020.
6. ↑  «Eleni Kounalakis» (στα αγγλικά). *Wikipedia*. 2020-12-22. .
7. ↑  «Eleni Kounalakis» (στα αγγλικά). *Wikipedia*. 2020-12-22. .
8. ↑  Σιδηροκαστρίτου, Νατάσσα (16 Νοεμβρίου 2020). «Ελένη Κουναλάκη: Η γυναίκα που έπαιξε καθοριστικό ρόλο στην εκλογή της Kamala Harris». *Queen Plus*. Ανακτήθηκε στις 24 Δεκεμβρίου 2020.
9. ↑  «Eleni Kounalakis» (στα αγγλικά). *Wikipedia*. 2020-12-22. .
10. ↑  «The heavies turn out for Eleni Kounalakis, the new lite guv». *CalMatters* (στα Αγγλικά). 8 Ιανουαρίου 2019. Ανακτήθηκε στις 24 Δεκεμβρίου 2020.
11. ↑  «Eleni Kounalakis» (στα αγγλικά). *Wikipedia*. 2020-12-22. .

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 315174572
* LCCN: n2015018305
* GND: 107199624X

 |

 |